સેન્સેક્સમાં ૨૦૧૮માં ૨.૧ ટકા તો નિફ્ટીમાં ૪.૭ ટકાનું નેગેટિવ વળતર છે. જોકે, એશિયાના અન્ય પ્રતિસ્પર્ધી શેરબજારોની સરખામણીએ હજી આપણી સ્થિતિ અત્યંત કથળી નથી. એશિયાના ઇમર્જિંગ માર્કેટનો બેન્ચમાર્ક મોર્ગન સ્ટેન્લી કમ્પોઝિટ આંક (MSCI) એશિયા પેસેફિકને જો ધ્યાનમાં લઈએ તો તેમાં વર્ષના પ્રારંભથી ૨૦.૩ ટકાનું નેગેટિવ રિટર્ન જોવાય છે. જેનો અર્થ એ થયો કે એશિયન રિજનનાં શેરબજાર મંદીમાં આવ્યાં છે. આ આંકમાં ગયા વર્ષના સમાન ગાળાની સરખામણીએ જોવા જઈએ તો ૧૬ ટકાનો ઘટાડો થયો છે. એ પણ સૂચવે છે કે એશિયાનાં શેરબજાર અત્યંત કપરા તબક્કામાંથી પસાર થઈ રહ્યા છે. ટ્રેડ વોરને કારણે એશિયન શેરબજારમાં શરૂ થયેલી નરમાઈનો દોર કરન્સીના ધોવાણને કારણે ઝડપી બન્યો હતો. તેમાં અમેરિકાએ વ્યાજદરમાં વધારો કરતાં બોન્ડ યીલ્ડમાં થયેલી વૃદ્ધિથી ઇમર્જિંગ માર્કેટમાંથી FIIએ ઝડપથી નાણાં ખેંચતાં તેની ગંભીર અસર થઈ હોવાનું જણાવીને સીએમસી રિસર્ચ એન્ડ ઇન્વેસ્ટમેન્ટના એનાલિસ્ટ વેંકટ નાયરનું કહેવું હતું કે, જૂન પછી એશિયન ક્ષેત્રમાંથી FIIએ લગભગ ૪૭ અબજ ડોલરનું ભંડોળ પાછું ખેંચ્યું છે. આમાં ભારતમાંથી જ છેલ્લા બે મહિનામાં લગભગ ૧૦ અબજ ડોલરનો આઉટફ્લો રહ્યો છે.